**ELŐTERJESZTÉS**

**Körmend Város Önkormányzata Képviselő-testületének 2020. augusztus 25 –i rendkívüli ülésére**

**Tárgy:**

1. a Körmendi önkormányzati épületek energetikai korszerűsítése című – TOP-3.2.1-16-VS1-2017-00030 azonosító számú projekt – támogatási szerződéstől való elállás kezdeményezése
2. Támogatási kérelem benyújtása a „Zöld város kialakítása” tárgyú TOP-2.1.2-15 kódszámú pályázati felhívásra

**Tisztelt Képviselő-testület!**

1. **a Körmendi önkormányzati épületek energetikai korszerűsítése című – TOP-3.2.1-16-VS1-2017-00030 azonosító számú projekt – támogatási szerződéstől való elállás kezdeményezése**

Körmend Város Önkormányzatának Képviselő-testülete a 123/2017. (X.26.) számú önkormányzati határozatában döntött arról, hogy a TOP-3.2.1-16 kódszámú felhívásra pályázatot kíván benyújtani az Olcsai- Kiss Zoltán Általános Iskola (9900 Körmend, Thököly u. 31.), valamint Körmend Város Gondnoksága székhelyének (9900 Körmend, Ady E. u. 72.) energetikai fejlesztésére.

A támogatási kérelem pozitív elbírálásban részesült és összesen bruttó 208.000.000,- Ft összegű vissza nem térítendő támogatási összegre került a támogatási szerződés megkötésre. Ezt követően bruttó 10.657.840- Ft összegű támogatási előleg került megigénylésre a projekt előkészítési költségeinek fedezésére, mely összeg 2019.11.28-án került kiutalásra.

A projekt megvalósítása a hatályba lépést követően megkezdődött, először az Olcsai -Kiss Zoltán Általános Iskola kiviteli szintű tervei kerültek teljes körűen megrendelésre a pályázatban vállalt energetikai beavatkozásoknak megfelelően. A tervek elkészültek, mely alapján a tervezői becsült költségvetés nettó 316.357.988,- Ft összeget tesz ki, mely minden szakágat magába foglal. A támogatási szerződésben az építéshez kapcsolódó költségekre rendelkezésre álló fedezetünk mindkét megvalósulási helyszínre vonatkozóan összesen nettó 144.816.000,- Ft, tehát csak az egyik épület energetikai felújításának költsége (tervezői becslés alapján) messze meghaladja a 2 épület kivitelezésére a projektből összesen fordítható támogatás összegét. (A tapasztalatok alapján a piaci árak egyébként a tervezői költségbecslést mindig és sajnos jóval meghaladják.)

Jelen pályázati konstrukció a műszaki-szakmai tartalom csökkentésére korlátozottan ad lehetőséget, hiszen a támogatási összeg az üvegházhatású gázok (ÜHG) megtakarítása alapján került megállapításra, azonban a műszaki tartalom csökkentése a pályázati támogatási összeg módosítását is maga után vonja, miközben a kivitelezési költségek ettől függetlenül alakulnak.

A maximális kiegészítő többletforrás igénylésének lehetőségét is megvizsgáltuk, mely a jelenleg hatályos szabályozás alapján az elnyert támogatási összeg maximum 30 százalékára terjedhet ki, ugyanakkor, még ha meg is kapná az Önkormányzat a maximális mértékű kiegészítő többletforrást, akkor is még mindig rendkívül nagy önerőt igényelne a pályázat egészének megvalósítása.

A kapott támogatáshoz viszonyított aránytalanul magas kivitelezési költség felvállalása az Önkormányzat számára jelentős finanszírozási nehézséget okozna, főleg ebben az időszakban, amikor a koronavírus miatt elrendelt veszélyhelyzet okán számos bevételtől elesnek az önkormányzatok. Ezért mindent mérlegelve csak azt tudom felelősségteljesen javasolni, hogy Körmend Város Önkormányzata álljon el a Körmendi önkormányzati épületek energetikai korszerűsítése című TOP-3.2.1-16-VS1-2017-00030 számú projekt megvalósításától.

A projekt terhére fordított költségek összege összesen bruttó 4.403.850,- Ft, mely a tervezést és a műszaki előkészítést foglalja magába. A tervekkel viszont gazdagodott az Önkormányzat, hiszen ha megjelenik kedvezőbb kiírású pályázat energetikai felújítások terén, akkor az Önkormányzat már kész tervekkel tud ezen indulni.

Amennyiben a Tisztelt Képviselő-testület egyetért a fentiekkel, úgy kezdeményezni szükséges a támogatási szerződéstől való elállást az Általános Szerződési Feltételek 14.2. pontja alapján:

*„A Kedvezményezett elállhat a Szerződéstől, ha annak teljesítésére a szerződéskötést követően, neki fel nem róható okból beállott körülmény folytán nem képes. A Szerződés ilyen esetben, annak megkötésére visszamenő hatállyal megszűnik, és a Kedvezményezett - a kincstári körbe tartozó központi költségvetési szerveket kivéve - köteles a támogatásnak az elállás időpontjáig folyósított jogszabályban meghatározott mértékű kamattal növelt összeggel, az elállásban közölt határidőben visszafizetni. A kamatszámítás kezdő időpontja a támogatás – vagy annak egyes részletei – kifizetésének napja, utolsó napja pedig a visszafizetési kötelezettség teljesítésének napja.”*

Kérem a Tisztelt Képviselő-testületet, hogy az előterjesztést megtárgyalni és az alábbi határozati javaslatot elfogadni szíveskedjen:

**HATÁROZATI JAVASLAT I.**

Körmend Város Önkormányzata Képviselő-testülete megtárgyalta a Körmendi önkormányzati épületek energetikai korszerűsítése című, TOP-3.2.1-16-VS1-2017-00030 azonosító számú projekthez kapcsolódó pályázat visszaadása tárgyú előterjesztést, és az alábbi döntéseket hozza:

1. Körmend Város Önkormányzata Képviselő-testülete úgy dönt, hogy Körmend Város Önkormányzata Kedvezményezett a Körmendi önkormányzati épületek energetikai korszerűsítése című, TOP-3.2.1-16-VS1-2017-00030 azonosító számú projekthez kapcsolódó támogatási szerződéstől eláll, mivel a tervezői költségbecslés alapján csak a pályázatban szereplő egyik épület energiatakarékos felújításának kivitelezési költsége jelentősen meghaladja az elnyert támogatásból a kivitelezésre fordítható támogatás összegét, Körmend Város Önkormányzata költségvetése pedig nem tud fedezetet biztosítani a támogatásból nem fedezett költségek önerőként történő viselésére, tekintettel arra is, hogy a koronavírus miatt kihirdetett veszélyhelyzet okán az Önkormányzat a bevételeinek egy részétől elesik.
2. Körmend Város Önkormányzata Képviselő-testülete felhatalmazza a Polgármestert a TOP-3.2.1-16-VS1-2017-00030 azonosító számú támogatási szerződéstől való elállás kezdeményezésére, valamint az ehhez szükséges intézkedések megtételére.
3. Körmend Város Önkormányzata Képviselő-testülete az elállással érintett pályázat keretében lehívásra került támogatási előlegből felhasznált és kötelezettséggel terhelt összegek visszafizetését, a támogató által meghatározott kamattal növelten, az idei évi költségvetése terhére biztosítja bruttó 4.500.000,- Ft összeg erejéig.

Felelős: polgármester

Határidő: azonnal

**Bebes István  
 polgármester**

**2. Támogatási kérelem benyújtása a „Zöld város kialakítása” tárgyú TOP-2.1.2-15 kódszámú pályázati felhívásra**

**A Széchenyi 2020 Terület és Településfejlesztés Operatív Program (TOP) keretében pályázati felhívás jelent meg – Vas megyében az 5** ezer lakos feletti városi jogállású települések részére - „Zöld város kialakítása” témakörében, mely a városi környezetjavító intézkedéseket, valamint a gazdaságfejlesztési beavatkozásokat tűzi ki célul.

**A támogatható közösségi és gazdaságfejlesztési funkciók:**

* **Zöld város kialakítása**
* **Akcióterületen belül önkormányzati/többségi önkormányzati tulajdonban lévő területek, épületek klímatudatos, energiahatékony megújítása**
* **Gazdasági társaság tulajdonába kerülő szolgáltató épület kialakítása**

A fejlesztések megvalósítása során elsődleges tekintettel kell lenni a városi közterületek környezettudatos, család és klímabarát megújítására, azaz arra, hogy a beavatkozások területe alkalmas legyen a családok és a fiatalok számára szabadidejük hasznos eltöltéséhez, mindeközben a fejlesztések a környezeti fenntarthatóság követelményeit szolgálják, a városi zöld környezet megteremtéséhez, ezek gazdaságos fenntartásához járuljanak hozzá.

Körmend város 2014 – 2020 időszakra vonatkozó integrált településfejlesztési stratégiájának (a továbbiakban: ITS) elfogadására 2015. évben került sor. A stratégia önálló akcióterületként jelöli meg az Óvárost és Batthyány együttest. Az akcióterület fejlesztései között szerepel a mozi épületének hasznosítása.

A projekt kertében javasoljuk a mozi épületének funkció-átalakító felújítását, amelyről a Képviselő-testület korábban már a TOP-7.1.1. konstrukció (CLLD) keretében „Városi fedett multifunkcionális közösségi tér kialakítása” felhívás vonatkozásában hozott döntést, azonban az a projekt forráshiány miatt nem tudott megvalósulni, tekintettel arra, hogy az elnyert támogatásból a mozi átalakítására fordítható összeg messze nem éri el a kivitelezéshez szükséges, tervezői költségbecslés szerinti költségek összegét.

Jelen felhívás azonban lehetőséget ad arra, hogy a mozi épületének fejlesztését egy másik pályázatból – egy újabb zöldváros pályázatból - további kapcsolódó fejlesztésekkel, felújításokkal megvalósítsuk. Ezen tevékenységek között szerepel a „mozi köz” parkolási rendjének kialakítása, a Szabadság téren zöldfelület megújítása, öntözőrendszer létesítése, valamint a Kölcsey Ferenc utcában található játszótér fejlesztése.

**Javasoljuk a Képviselő-testületnek, hogy ezen akcióterület fejlesztését a Zöld város projekt keretében támogatni szíveskedjen!**

**A tervezett projekt teljes becsült- elszámolható költsége 600.000.000 Ft.**

**A megvalósítására 36 hónap áll rendelkezésre, a projekt zárása azonban nem lehet későbbi, mint 2023. június 30.**

**A projekt támogatási intenzitása 100%.**

**A projekt előkészítés alatt áll, így majd a véglegesen összeálló pályázatban lehet bemutatni a feladattartalmat részletesen.**

**Határozati javaslat III.**

Körmend Város Önkormányzata Képviselő-testülete

1. **támogatja, hogy a Településfejlesztés Operatív Program (TOP) keretében „**Zöld város” című TOP-2.1.2-15 kódszámú pályázati felhívásra Körmend város Önkormányzata támogatási kérelmet nyújtson be.
2. A Képviselő-testület a projektelőkészítés költségeként 6.000 e Ft-ot biztosít az Önkormányzat 2020. évi költségvetésében.

**Körmend, 2020. augusztus 18.**

**Bebes István**

**polgármester**